Príloha č. 6
K uzneseniu vlády SR
č.............z....................

N á v r h

Vláda Slovenskej republiky

Podľa § 28 ods. 6 zákona č. 92/1991 Zb. o podmienkach prevodu majetku štátu na iné osoby v znení neskorších predpisov (ďalej len zákon)

m e  n í

uznesenie vlády SR č. 586 zo. 14. júna 1994 vydané pod číslom m.: 2628/1994 k rozhodnutiu o privatizácii podniku Výskumný ústav jadrových elektrárni so sídlom v Trnave v Prílohe č. 2 sa dopĺňa bodom 5 takto:

“úhrada kúpnej ceny sa zníži o investície vo výške 12 916 800, Sk, ktoré nadobúdateľ vloží do rozvoja privatizovaného majetku v termíne do 31.07.2002 na technický rozvoj podniku.”

Ostatné časti a ustanovenia uznesenia vlády SR č. 586 z. 14.6.1994 ostávajú nezmenené.

Odôvodnenie

Fond národného majetku SR uzavrel so spoločnosťou Výskumný ústav jadrových elektrárni, a.s. so sídlom Trnava zmluvu o predaji majetku podniku pod č. 586/1994 dňa 14.6.1994. Spoločnosť Výskumný ústav jadrových elektrárni, a.s. požiadala Fond národného majetku SR (ďalej len FNM SR) o možnosť splatenia časti zostatku kúpnej ceny formou realizácie investícii vynaložených na technický rozvoj podniku ako aj z dôvodu zrýchlenia splatenia kúpnej ceny a tým aj ukončenia zmluvného vzťahu z FNM SR. Spoločnosť Výskumný ústav jadrových elektrárni, a.s. Trnava voči FNM SR plní všetky zmluvné podmienky a splátky kúpnej ceny má uhradené v predtermíne. Spoločnosť Výskumný ústav jadrových elektrárni, a.s. Trnava má do ukončenia zmluvného vzťahu v roku 2004 uhradiť splátky vo výške  32 292 000,- Sk. Spoločnosť doteraz  preinvestovala sumu vo výške  120 000 000,- Sk, čo je v zmysle uzatvorenej zmluvy celá investičná časť kúpnej ceny a finančne uhradila  82 000 000,-  Sk. V zmysle schválených zásad FNM SR pre zmenu zmluvných podmienok z uzatvorených zmlúv s kupujúcim, ktoré boli Poradou ekonomických ministrov SR dňa 11.2.2002 vzaté na vedomie, Prezídium FNM SR dňa 7.06.2002 uznesením č. 12/LXXX/02 schválilo zmenu zmluvných podmienok v zmluve č. 593/1994 zo dňa 14. 06 .1994 v znení jej dodatkov, doplnením nového článku čl. IV/A ods.1) tak že ak VÚJE, a.s. Trnava uhradí zostatok kúpnej ceny vo výške 19 375 200,- Sk do 15.09.2002, predávajúci spoločnosti VÚJE, a.s. Trnava započíta zostatok kúpnej ceny vo výške 12 916 800,- Sk za investície vložené do rozvoja privatizovaného majetku nad zmluvne dohodnutý rámec do 31.12.2002.

Poučenie:

Táto zmena privatizačného projektu nie je rozhodovaním v správnom konaní. Nepodlieha preskúmaniu súdom a nie je možné voči nej podať opravný prostriedok.

								Mikuláš  D z u r i n d a
								      predseda vlády

Na vedomie: Ministerstvo hospodárstva Slovenskej republiky
	          Fond národného majetku Slovenskej republiky